b'\n_START_ARTICLE_\nNiafadi\xc3\xa9\n_START_PARAGRAPH_\nNiafadi\xc3\xa9 \xc3\xa9s una poblaci\xc3\xb3 de Guinea, a la regi\xc3\xb3 de Kankan, prefectura de Siguiri a uns 1.300 metres sobre el nivell de la mar._NEWLINE_Era una ciutat destacada del pa\xc3\xads de Si\xc3\xa9k\xc3\xa9 i havia estat la seva capital. Estava situada al sud de Niagassola (les fonts donen 80 km per\xc3\xb2 probablement eren for\xc3\xa7a menys). Fou destru\xc3\xafda per Samori en un dels seus atacs en el que va arrasar les fortificacions. Els francesos hi van passar per primer cop en la segona campanya de Borgnis-Desbordes quan el tinent coronel anava a ajudar a la ciutat de K\xc3\xa9niera (febrer de 1882). _NEWLINE_Niafadi\xc3\xa9 va passar a domini franc\xc3\xa8s el 1885 durant el govern de Combes si b\xc3\xa9 no es va ratificar fins al 1886 i es va confirmar per tractat poc despr\xc3\xa9s: el desembre de 1884 el comandant Combes va concentrar una columna a Diamou, a mig cam\xc3\xad entre Kayes i Bafoulab\xc3\xa9, amb 240 tiradors (dos companyies) i un escamot de spahis, amb els capitans Louvel, Hacquart i Chanteaume, el tinent P\xc3\xa9roz i el tinent Harmand, i obrers qualificats, en total 410 homes. Van sortir el gener de 1885 passant per Kita i d\'all\xc3\xad a Niagassola on van arribar el mar\xc3\xa7 i van comen\xc3\xa7ar a construir el fort. Despr\xc3\xa9s van anar al Si\xc3\xa9k\xc3\xa9 i al Bour\xc3\xa9, que es van sotmetre expulsant als sofes (els guerrers de Samori) de les seves posicions. Despr\xc3\xa9s va arribar a Siguiri, on el comandant Combes va travessar el riu i va destruir un poblament que s\xe2\x80\x99havia mostrat hostil. Baixant despr\xc3\xa9s per la riba esquerra va arribar a Kangaba i va deixar una pe\xc3\xa7a d\'artilleria per protegir la construcci\xc3\xb3 del fort de Niagassola; el capit\xc3\xa0 Louvel va enviar un destacament a Niafadi\xc3\xa9, per controlar una eventual sedici\xc3\xb3. El Bour\xc3\xa9 va aportar queviures. La resta de la columna va arribar a Bamako l\'abril. Samori mentre, que no esperava als francesos, havia reunit les seves forces a la riba dreta del N\xc3\xadger per lluitar contra el rei Tieba del Canadougou i K\xc3\xa9n\xc3\xa9dougou (Kenedugu). La p\xc3\xa8rdua del Bour\xc3\xa9 el va molestar especialment; es va instal\xc2\xb7lar a Bissandougou a l\xe2\x80\x99espera d\xe2\x80\x99una ocasi\xc3\xb3 favorable per recuperar el Bour\xc3\xa9 que estava situat al sud-sud-oest del Si\xc3\xa9k\xc3\xa9. Combes va considerar in\xc3\xbatil conservar la posici\xc3\xb3 de Kangaba i va ordenar al capit\xc3\xa0 Louvel d\xe2\x80\x99evacuar-la, i retornar a Niagassola, el que Louvel va complir sortint de Kangaba a la meitat d\'abril i passant per Mansala i Niafadi\xc3\xa9,  on es va reunir amb la secci\xc3\xb3 que estava en aquest lloc manada pel capit\xc3\xa0 Dargelos i va arribar despr\xc3\xa9s a Niagassola el maig. A mitjan maig, bandes de sofes de Samori van creuar el N\xc3\xadger i Combes va alertar a Louvel al que va ordenar reconstruir la posici\xc3\xb3 de Niafadi\xc3\xa9 amb ajut de la gent de Bougourou (a l\'oest del S\xc3\xa9ki\xc3\xa9), hostils al almamy; el capit\xc3\xa0 Dargelos va retornar a Niafadi\xc3\xa9 mentre Louvel es quedava al Bougourou. Mentre Samori, advertit de la retirada francesa de Kangaba, va creuar el N\xc3\xadger la nit del 27 al 28 de maig, amb intenci\xc3\xb3 d\'ocupar Niafadi\xc3\xa9 que suposava abandonada. Louvel va enviar al tinent Bonnard en missi\xc3\xb3 de reconeixement a Setiguia, capital del Bour\xc3\xa9\xc2\xa0; va passar la nit del 30 al 31 all\xc3\xad i l\xe2\x80\x99endem\xc3\xa0 es va retirar al Bougourou. Al sortir, el germ\xc3\xa0 de Samori, Malinkamory, va entrar a la poblaci\xc3\xb3 amb uns cinc mil homes, va massacrar als habitants i va perseguir als francesos als que va atrapar prop del riu Kommodo, a mig cam\xc3\xad entre Setiguia i Bougourou. Al sentir trets el capit\xc3\xa0 Louvel va acudir en ajut del seu tinent; cent homes es van enfrontar a cinc mil, que al cap de poca estona es van desbandar deixant 300 morts i 700 ferits (31 de maig de 1885). Malinkamory sospitant que s\xe2\x80\x99enfrontava a tota la columna francesa van decidir travessar el riu mentre Louvel retornava al Bougourou i d\'all\xc3\xad va anar a Niafadi\xc3\xa9, per si el capit\xc3\xa0 Dargelos necessitava ajut. Efectivament Samori ja s\xe2\x80\x99havia adonat que nom\xc3\xa9s tenia al davant una companyia i va decidir ocupar Niafadi\xc3\xa9. Dargelos havia fortificat la seva posici\xc3\xb3 al sud-est de Niafadi\xc3\xa9; Louvel no volia ser assetjat a Niafadi\xc3\xa9 i va decidir retirar-se cap a Niagassola el 2 de juny per\xc3\xb2 en abandonar la poblaci\xc3\xb3 va ser atacat per tots costats; sense gaires municions i amb molts ferits del combat del 31 de maig, es va replegar a Niafadi\xc3\xa9, mentre deu mil sofes l\xe2\x80\x99atacaven; el foc massiu dels francesos va matar o ferir uns 600 enemics que va recular. Samori va decidir assetjar el lloc. Els francesos tenien aigua i menjar per deu dies i nom\xc3\xa9s els millors tiradors podrien disparar per no gastar municions. El comandant Combes que era a Koundou (en ruta de retorn de Bamako cap a Kayes) va saber la situaci\xc3\xb3 pel tinent P\xc3\xa9roz i va anar a marxes for\xc3\xa7ades (135 km en 3 dies) cap a Niafadi\xc3\xa9 on va arribar el 6 de juny. Tamb\xc3\xa9 va reunir al contingent que havia quedat a Niagassola i tropes que havia cridat de Kita. El 10 de juny va arribar a Kolitou, a 800 metres dels assetjats; de sobte va caure sobre els sofes que es van dispersar, i es va reunir amb Louvel. El setge havia durat deu dies. El tinent Bonnard va morir poc despr\xc3\xa9s de les ferides rebudes. Tots junt van avan\xc3\xa7ar cap a Niagassola per Oudoula i Dougounkoto. Samori els va perseguir am uns 5000 homes mentre el seu germ\xc3\xa0 Fabou Ibrahima va sortir del pa\xc3\xads manding per establir-se al gu\xc3\xa9 de Kokoro (a 10 km de Niagassola) per tallar l\'acc\xc3\xa9s al lloc. En un combat parcial a Dougounkoto (12 de juny de 1885) van provocar 820 baixes als sofes (i 600 ferits)[1]. El dia 14 de juny l\'avantguarda es va enfrontar a l\xe2\x80\x99ex\xc3\xa8rcit de Fabou Ibrahima a Kokoro, al qual va derrotar, podent passar tota la columna que pel darrere contenia a Samori. En aquest combat el informe de baixes enemigues fou de 650 morts i 1800 ferits. Un hora o dues despr\xc3\xa9s arribaven al fort de Niagassola on hi havia un can\xc3\xb3 que els protegia. La poblaci\xc3\xb3 de Niagassola, no obstant, fou cremada pels sofes (18 de juny) que foren rebutjats davant del fort, mentre Malinkamory ocupava Gale, a mig cam\xc3\xad entre Niagassola i Kita. El tinent P\xc3\xa9roz i 150 tiradors es van quedar al fort i la resta van retornar a Kita. Combes, al que els sofes anomenaven "el diable", com que s\'acostava el hivern, va retornar a Kayes. Samori va retirar-se a Faraoulia, al Si\xc3\xa9k\xc3\xa9, a uns km a l\'est de Niafadi\xc3\xa9, deixant guarnici\xc3\xb3 a Kokoro i al seu germ\xc3\xa0 Malinkamory a Gale; Fabou Ibrahima va tornar al pa\xc3\xads manding. _NEWLINE_El 1886 en les lluites entre el nou comandant franc\xc3\xa8s Frey i Samori Tur\xc3\xa9, el primer va creuar el Bakhoy el 10 de gener i va marxar sobre Gale; l\xe2\x80\x99enemic es va retirar despr\xc3\xa9s de cremar el poble. Malinkamory, germ\xc3\xa0 de Samori, va retornar cap a les seves bases de Niafadi\xc3\xa9 i Nabou per unir-se al seu germ\xc3\xa0 Fabou Ibrahima. Frey va avan\xc3\xa7ar cap a Niafadi\xc3\xa9 per\xc3\xb2 va arribar tard a la poblaci\xc3\xb3, unes hores despr\xc3\xa9s que Malinkamory ja havia sortit cap a Nabou. Frey el va perseguir i el va atrapar a la nit al marigot de Fatako-Djino; es va iniciar la lluita, en la qual Frey fou salvat per el int\xc3\xa8rpret natiu Alassane-Dio, i els francesos van dispersar als sofes  que van deixar uns quants morts (17 de gener de 1886) i l\'endem\xc3\xa0 van seguir cap a Nabou que van ocupar quan els sofes ja l\'havien evacuat. All\xc3\xad van saber que Malinkamory es dirigia cap a Farbal\xc3\xa9 per tornar al riu N\xc3\xadger; Frey va esperar all\xc3\xad a les columnes del capit\xc3\xa0 Ridde i el comandant Combes que van arribar al cap de poc (20 de gener). D\'all\xc3\xad van passar a Niagassola, situada al nord-oest; es van acostar a Bodola, i l\'avantguarda es va enfrontar a un destacament enviat per Fabou Ibrahima en ajut del seu germ\xc3\xa0; els francesos van rebutjar aquest destacament enemic, el qual es va retirar.  El 26 de gener els francesos van arribar a Niagassola. Mentre Samori, que era a Sanankoro (al sud de Bissandougou), veient l\'ex\xc3\xa8rcit dels seus germans desfet, va enviar propostes de pau. Frey va acceptar per\xc3\xb2 va exigir la retirada de les tropes que hi hagu\xc3\xa9s a la riba esquerra del N\xc3\xadger; Samori va donar les ordres i Fabou Ibrahima amb les darreres tropes va repassar el riu a comen\xc3\xa7aments de febrer.'